text: Biltrafik i Ribe begrænses
  02 april 2013 kl. 08.36
  Bilister må ikke længere køre gennem den gamle by i Ribe, og der indføres tidsbegrænset parkering på et begrænset antal parkeringspladser i bykernen.
  De nye regler træder i kraft tirsdag, og det er hensigten at få flest mulige biler ud af byen.
  I forbindelse med anlæg af en ny domkirkeplads er 76 parkeringspladser nedlagt, og der er kun blevet oprettet ti nye.
  I tidsrummet mellem 9 og 18 er der indført tidsbegrænset parkering på to timer.
  Beboere i bykernen kan købe en særlig parkeringslicens for 400 kroner. Den gælder i fire år. Hotelgæster kan udstede gæstelicenser til ti kroner for syv dage.
  I Dagmarsgade, Grydergade, Nygade, Sønderportsgade, Korsbrødregade og Hundegade er der indført gågadezoner.
  Ribes Handelsstandsforening og Ribe Byforum har støttet initiativerne, men enkelte handlende frygter, at de mister omsætning, når kunderne ikke kan køre direkte til deres butikker.
  Ribe har 1450 parkeringspladser nordøst og 98 syd for bykernen.
  Se mere om den bilfri bymidte i TV SYD Nyheder kl. 19.30.
  